Diari Oficial de la Generalitat Valenciana


Sumari del DOGV 5452, del 16-02-2007 (2007/1966)

ORDRE de 31 de gener de 2007, de la Conselleria de Territori i Habitatge, per la qual s'establix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la llei 2/2006, de 5 de maig, de prevenció de la contaminació i qualitat ambiental.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/01/31/(2)/dof/vci/html**

### Dades del document

Número de DOGV
:   5452

Data del DOGV
:   16-02-2007

Secció del DOGV
:   I. DISPOSICIONS GENERALS

Número del document
:   2007/1966


Data del document
:   31-01-2007

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * contaminació acústica
    * protecció del medi ambient
    * legislació
    * contaminació industrial
    * qualitat del medi ambient
    * administració local
    * dispositiu anticontaminant
    * procediment administratiu
    * contaminant atmosfèric
    * impacte ambiental
    * prevenció de la contaminació
    * emplaçament industrial
    * risc industrial
    * emissió de calor
    * Dret del medi ambient

Amb l'entrada en vigor de la Llei 16/2002, d'1 de juliol, de Prevenció i Control Integrats de la Contaminació, es complix el que establix la Directiva 96/61/CE, de 24 de setembre, per la qual es pretén controlar de forma integrada l'impacte que certes activitats industrials d'alt potencial contaminant tenen en els vectors ambientals més característics - aigua, aire, sòl - els quals comptaven fins al moment, a excepció del sòl, amb una regulació de caràcter sectorial.  
Per a aconseguir aquesta visió integrada del medi ambient, les instal·lacions industrials recollides en l'Annex 1, prèviament a la seua posada en marxa i funcionament, han de sol·licitar de l'administració competent una autorització ambiental integrada on es continguen totes les condicions per a minimitzar l'impacte de la seua activitat en el medi. Aquesta autorització substituïx i aglutina el conjunt dispers d'autoritzacions ambientals exigibles a aquestes instal·lacions d'acord amb la normativa vigent.  
Entre les obligacions previstes en la referida Llei 16/2002, d'1 de juliol, per als titulars de les instal·lacions sotmeses a autorització ambiental integrada, s'establix, en l'article 8.3 la de notificar, almenys una vegada a l'any, a les Comunitats Autònomes on es troben ubicades, les dades sobre les emissions corresponents a aquestes instal·lacions.   
L'European Pollutant Emission Register (Inventari Europeu d'Emissions Contaminants) s'establix per mitjà de la Decisió de la Comissió 2000/479/CE, que desenvolupa l'article 15 de la Directiva 96/61/CE relativa a la prevenció i el control integrats de la contaminació. L'apartat 3 d'aquest article exigix als Estats Membres inventariar i subministrar les dades sobre les principals emissions i les fonts responsables a la Comissió, a fi que aquesta els faça públics. Aquest precepte legal es trasllada a la legislació estatal per mitjà de l'esmentat article 8 de la Llei 16/2002 per la qual s'incorpora a l'ordenament jurídic espanyol la citada directiva.  
A partir de les dades facilitades pels particulars, La Llei 16/2002, d'1 de juliol, establix un sistema de comunicació periòdic de dades sobre emissions per part de les Comunitats Autònomes al Ministeri competent en matèria de medi ambient a l'efecte d'elaborar l'Inventari Estatal d'Emissions, per al seu trasllat a la Comissió Europea, que permeta disposar d'informació suficient per a una correcta avaluació i aplicació de les polítiques més eficaces en la matèria.   
El document d'orientació per a la realització de l'EPER, d'acord amb l'article 3 de la Decisió de la Comissió 2000/479/CE [relativa a la realització d'un inventari europeu d'emissions contaminants (EPER), de conformitat amb l'article 15 de la Directiva 96/61/CE del Consell], indica que la "verificació conscienciosa" de les dades que aporten les indústries és responsabilitat dels Estats Membres.  
La Comunitat Valenciana pretén habilitar un procediment propi perquè la informació referent a les emissions generades cada any, es configure amb la major qualitat en aspectes relatius a puntualitat, compleció, incertesa, comparació, coherència, transparència i metodologia.  
En aquest sentit, la Llei 2/2006, de 5 de maig, de Prevenció de la Contaminació i Qualitat Ambiental, establix en l'article 5 les obligacions generals dels titulars de les instal·lacions o activitats previstes en el seu àmbit d'aplicació, i disposa en l'apartat b), "l'obligació de complir amb el control i el subministrament d'informació establits en l'esmentada llei i la resta de normativa sectorial aplicable, com també les previstes pel mateix instrument d'intervenció ambiental".  
Així mateix, el Decret 127/2006, de 15 de setembre, del Consell, pel qual es desenvolupa la Llei 2/2006, de 5 de maig, de Prevenció de la Contaminació i Qualitat Ambiental, en la secció II, regula el Registre d'Emissions de la Comunitat Valenciana, i en l'article 9.1 establix que "mitjançant una Ordre del conseller competent es pot integrar en el Registre d'Instal·lacions i en el Registre d'Emissions de la Comunitat Valenciana informació relativa a les instal·lacions incloses en l'àmbit d'aplicació de les normatives vigents en matèria de residus, activitats potencialment contaminants de l'atmosfera, compostos orgànics volàtils, comerç de drets d'emissió, i qualsevol altra que es considere convenient integrar, a l'efecte d'aconseguir una informació sistematitzada i completa en aquest àmbit".  
Per tot això, amb la present Ordre es pretén establir els termes i el procediment pel qual els particulars han de fer efectiva la seua obligació de subministrar les dades sobre les emissions de les seues instal·lacions a la Generalitat Valenciana.  
De conformitat amb el Decret 8/2004, de 3 de setembre, del president de la Generalitat, pel qual s'assignen competències a la presidència de la Generalitat i a les conselleries amb competències executives, les competències sobre medi ambient estan assignades a la Conselleria de Territori i Habitatge.  
Per raó de tot el que s'ha exposat, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià, modificada per la Llei 1/2002, de 26 de febrer.  
ORDENE  
Article 1. Objecte  
1. És objecte de la present Ordre establir el procediment necessari perquè els titulars de les instal·lacions sotmeses en l'Annex I de la Llei 2/2006, de 5 de maig, de prevenció de la contaminació i qualitat ambiental, complisquen l'obligació de subministrar les dades sobre les emissions corresponents a aquestes, establida en l'article 8.3 de la Llei 16/2002, d'1 de juliol, de Prevenció i Control Integrats de la Contaminació i article 5.b de la Llei 2/2006, de 5 de maig, de Prevenció de la Contaminació i Qualitat Ambiental.   
Article 2. Àmbit d'aplicació  
La present Ordre s'aplicarà a totes les instal·lacions incloses en l'Annex I de la Llei 16/2002, d'1 de juliol, de Prevenció i Control Integrats de la Contaminació i les afectades per l'Annex I de la Llei 2/2006, de 5 de maig, de Prevenció de la Contaminació i Qualitat Ambiental, que estiguen ubicades en el territori de la Comunitat Valenciana.  
Article 3. Informació que s'ha de subministrar i termini de presentació.  
1. Els titulars d'instal·lacions que es troben dins de l'àmbit d'aplicació de l'Ordre han de subministrar, a més de les dades sobre les emissions d'acord amb el que establix l'article 8.3 de la Llei 16/2002, d'1 de juliol, de prevenció i control integrats de la contaminació i article 5.b de la Llei 2/2006, de 5 de maig, de prevenció de la contaminació i qualitat ambiental, tota aquella informació de base de l'activitat que els siga requerida en els qüestionaris a què es referix l'apartat següent amb l'objectiu d'optimitzar el procés de validació i garantir la qualitat de la informació que es remeta al ministeri competent en medi ambient.  
2. Els titulars han de subministrar aquesta informació a la conselleria competent en medi ambient per mitjà d'uns qüestionaris que l'òrgan administratiu competent elaborarà respecte d'això i posarà a disposició dels interessats en la pàgina web de la Generalitat Valenciana.   
3. La informació sobre les dades relatives a l'any anterior ha de ser remesa a l'òrgan competent, pel titular de la instal·lació, abans del 28 de febrer de cada any.   
Article 4. Òrgan competent  
1. L'òrgan a què correspon la recepció de la informació subministrada en els termes establits en aquesta ordre, i la seua posterior remissió al Ministeri competent en matèria de medi ambient a l'efecte de l'elaboració de l'Inventari Estatal d'Emissions, per al seu trasllat a la Comissió Europea, és la Direcció General competent en matèria de control integrat de la contaminació.  
2. Aquest òrgan és també el competent per a l'elaboració i la posada a disposició dels titulars dels qüestionaris a què es referix l'apartat 2 de l'article anterior.   
Article 5. Formes de presentació de la informació  
1. La informació i qüestionaris d'emissions a l'atmosfera que els titulars de les instal·lacions dirigisquen a l'òrgan administratiu competent poden presentar-se per qualsevol dels mitjans previstos en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
2. L'Administració habilitarà els mitjans adequats per a la creació d'un registre telemàtic per a la presentació de qüestionaris de les emissions d'acord amb el que establix l'article 8.3 de la Llei 16/2002, el procediment del qual s'establirà mitjançant una resolució del director general de Qualitat Ambiental.  
DISPOSICIÓ ADDICIONAL  
Es faculta el director general competent en matèria de prevenció i control integrats de la contaminació perquè adopte les mesures que considere necessàries per a l'aplicació de la present Ordre i per a facilitar l'actuació de la Comissió d'Anàlisi Ambiental Integrat.  
DISPOSICIÓ FINAL  
La present Ordre entrarà en vigor el mateix dia que es publique del el Diari Oficial de la Comunitat Valenciana.  
València, 31 de gener de 2007  
El conseller de Territori i Habitatge,  
ESTEBAN GONZÁLEZ PONS


Còpia Permalink ELI